**Stortingets Transport- og kommunikasjonskomité**

Frist notat:

Oslo, 17.10.2024

**Forslag til statsbudsjett 2025 - forskning**

Vi viser til vår søknad om å delta på budsjetthøring i Stortingets Transport- og kommunikasjonskomité og ønsker å kommentere på Samferdselsdepartementet Kap. 1301 Forskning og utvikling mv, post 71 Norges Forskningsråd og post 71 Norges Forskningsråd - NTP-formål, samt Digitaliserings- og forvaltningsdepartementets Kapittel 1542 Internasjonalt samarbeid, post 70 Internasjonale program og post 71 Nasjonal medfinansiering og mobilisering.

**Satsing på anvendt forskning og teknologiutvikling er å satse på Norges omstillingsevne, konkurransekraft og samfunnssikkerhet og at vi når naturavtalen og klimamålene i 2030 og 2050**

Norges fossilavhengige økonomi gjør at vi står overfor enda større omstillingsutfordringer enn resten av Europa. Vi trenger nye, grønne og rettferdige løsninger, og vi trenger dem raskt. Vi må få maksimalt ut av vår arbeidskraft og kompetanse gjennom økt produktivitet og bedre bruk av våre menneskelige og naturgitte ressurser. Vi må greie å omstille norsk økonomi, skape nye grønne arbeidsplasser over hele landet, et rettferdig og bærekraftig velferdssamfunn og oppnå FNs bærekraftmål i 2030 og 2050. Det krever at vi bruker fellesskapets investering i forskning mer treffsikkert slik at forskningen tas i bruk og gir omstillingskraft.

FFA mener at forskningsinvesteringene må brukes systematisk som verktøy for å nå samfunnsmål. Politiske ambisjoner på viktige samfunnsområder må styre innretning på forskningsinvesteringene. Vi trenger tunge investeringer i anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter. Når forskningsmiljø og de som skal bruke resultatene samarbeider, bygges kunnskap som gjør bedrifter og offentlige virksomheter i stand til å omstille og innovere raskt. Både digitalisering og mobilitet er sentrale områder for samfunnsberedskap og for omstilling. Vi ønsker å understreke viktigheten av økte forskningsmidler på DFs og SDs ansvarsområder.

Europa peker på “the twin transition”; digitalisering og bærekraft som avgjørende. Draghi-rapporten understreker konkurransekraft ytterligere. I Europa gjøres det nå et krafttak på forskning for å nå de politiske målene på disse områdene. Bevilgningene til IKT-relatert forskning er noe styrket, men fremdeles stykkevis. Skal Digitaliseringsstrategien gi resultater, må den følges av forskningssatsing og må innrettes mot innovasjon og omstilling i næringslivet og i offentlige tjenester. Både kommunal og statlig veldferdssektor, transport- og energisektor er avhengig av digitalisering for å lykkes med omstillingene.

Digitaliserings- og forvaltningsdepartementets budsjett Kap 1542 Internasjonalt samarbeid

EU-programmet DIGITAL (Digital Europe Programme) gir norske FoU-miljø mulighet til å samarbeid med europeiske miljø innen viktige områder som tungregning og superdatamaskiner, skyteknologi, kunstig intelligens og digital sikkerhet. Regjeringen skriver i Digitaliseringsdepartementets budsjett Kap. 1542 at det er et mål ag norsk næringsliv og norske fagmiljø nyttiggjør seg av den norske deltakelsen i EU-program. DIGITAL forutsetter nasjonal medfinansiering og budsjettproposisjonen bekrefter at Norge ligger etter andre nordiske i tallet på søknader og utløste midler fra DIGITAL. Grunnen er at Norge ikke har en generell ordning for nasjonal medfinansiering til norske aktører. Regjeringens budsjettforslag sier videre at *Regjeringa vil fortsette å vurdere korleis ein kan sikre rammevilkår som understøttar Noregs aktive deltaking og best mogleg utbytte av DIGITAL-programmet*. Budsjettforslaget inneholder videreføring av nasjonal medfinansiering til allerede inngåtte samarbeid i European Digital Innovation Hubs (EDIH) i en ny post 71 Nasjonal medfinansiering og mobilisering, men ikke til andre samarbeid. Det betyr at norske forskningsinstitutter ikke vil kunne delta i nye initiativ i 2025. Den norske kontingenten for deltagelse finansieres, men altså ikke muligheten for å delta i nye samarbeidsinitiativ. Det er dårlig investering for Norge å betale deltakelseskontingenten til EU uten samtidig å gi norske miljø mulighet til å delta fullt ut. FFA oppfordrer Stortinget til å prioritere midler til medfinansieringsordning i 2025, slik at norske forskningsinstituttene gis like konkurransevilkår med andre europeiske institutter for å delta i forskningssamarbeidet i DIGITAL.

Samferdselsdepartementets budsjett Kap.1301 Forskning og utvikling mv

Samferdselssektoren har stor betydning for samfunnets utslippsregnskap. Gitt de store og langsiktige investeringene som gjøres i samferdselssektoren og de formidable omstillingsutfordringene som Perspektivmeldingen tydeliggjør, må Norge styrke investering i anvendt forskning som tas i bruk og skaper endring. FFA mener den nye sentersatsingen Transport 2050 vil styrke kunnskapsgrunnlaget for å nå målet om at Norge skal bli et lavutslippsamfunn innen 2050. Tre forskningssentre planlegges med en forsiktig oppstart på 6 MNOK i 2025. Pilot-T er også en god forsknings- og innovasjonsordning som bidrar til at nye mobilitetsløsninger tas i bruk.

Regjeringen foreslår å redusere transportforskingen nominelt med 3,4%. Samferdselsdepartementet forvalter en stor del av statsbudsjettet og investerer i langsiktig i infrastruktur for en sektor som må gjøre store endringer hvis vi skal nå 2050-målet. FFA mener at skal en greie det, må Samferdselsdepartementet prioritere forskning og teknologiutvikling langt høyere for å sikre at utviklingen bygger på beste kunnskap. Investeringer i ny kunnskap kan endre premissene for hva slags mobilitet og hvilken infrastruktur vi vil trenge de neste tiårene. Samferdselsdepartementet må også rette sine forskningsbevilgninger mot sentrale virkemidler som avgiftssystem mv for å nå Norges klimamål. Forskningsressursene som i dag brukes på dette står ikke i forhold til betydningen av disse utfordringene.

**FFA er godt fornøyd med følgende i budsjettforslaget:**

* Det gis en startbevilgning på 6.0 mill kr til sentersatsingen Transport 2050 og en videreføring av Pilot T på Samferdselsdepartementets budsjett Kap.1301, post 72.

**For at Norge skal øke takten i det grønne skiftet og ikke tape mer tid, har FFA følgende forslag for 2025:**

* Digitaliserings- og forvaltningsdepartementets budsjett Kap. 1542 Internasjonalt samarbeid, post 70 Internasjonale program økes med 25 MNOK til nasjonal medfinansieringsordning i det europeiske programmet DIGITAL. Deltagelse skal styrke Norges samarbeid og konkurransekraft, men det er lav deltagelse fra norske aktører og dermed liten retur av forskningsmidler. Budsjettforslaget inneholder midler til Norges deltagelseskontingent, men ikke medfinansieringsordningen som er nødvendig hvis ikke-statlige aktører skal delta. Skal Norge kunne hente ut potensialet som ligger i DIGITAL og øke returen, må det også avsettes midler til nasjonal medfinansiering til prosjektgjennomføring.
* Samferdselsdepartementet, Kap. 1301 Forskning og utvikling mv, Post 71 Norges Forskningsråd økes med 50 MNOK kr fra 77,3 MNOK til 127,3 MNOK slik at regjeringens kuttforslag snus til en styrking. Økningen bør rette seg mot styrings- og planleggingsutfordringer i sektoren og bidra til innovasjon og modernisering av mobilitetsløsninger som leder Norges transportløsninger inn i en grønn framtid. Det er nødvendig hvis Norge skal ha mulighet for å nå bærekraftmålene i 2030 og nullutslippsmålet i 2050.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 33 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 7000 årsverk og 11,5 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*